text: [{"text_idx": "#000017", "text": "Vakacava ke sega ni dau rawarawa vei iko mo talaucaka na lomamu vua e dua? Ni sa mate o Saula kei Jonacani, sa qai vulica e dua na lele vakaciriloloma sara o Tevita, e talaucaka kina na levu ni nona lomararawa. Mani yaco oqo me tiki ni i Vola Tabu, e volai ena i Karua ni i vola i Samuela. (2 Samuela 1:17-27; 2 Veigauna 35:25) E so gona, me vaka ga oqo, e rawarawa cake vei ira me ra biuta vakaivola na nanuma ni lomadra. E kaya mai e dua na yada ni na dau vola na ka e tu e lomana, ia ni oti e vica tale na siga, sa na qai dau wilika lesu na ka e vola. E vakila ni a vakacegui koya sara na ka oya."}, {"text_idx": "#000018", "text": "Se o vosa vua e dua, se o volavola mo talaucaka kina na ka e tu e lomamu, sa na yaga ruarua ga na sala oqo mo vakaceguya kina na rarawa ni lomamu. Sa na rawa tale ga ni kauta laivi na nodrau veilecalecavi e le rua. E kaya e dua na tina e lomararawa: \u201cKeirau rogoca na kedra i talanoa e so na veiwatini era veisere ni a mate na luvedra, keirau a sega gona ni vinakata me yacovi keirau na ka oya. Ena gauna me dau tubu mai kina na cudru, me keirau via veidusi, keirau na saga sara me keirau dabe me keirau veivosaki. Au vakabauta ena neirau cakava oya, a vakavuna me keirau veivolekati sara kina.\u201d Ena nomu talaucaka gona vua e dua na ka e tu e lomamu, o sa na kila kina ni dina era rarawa vata tiko kei iko na so tale, ia ena duidui ga na kena i valavala vei ira."}, {"text_idx": "#000019", "text": "E dua tale na ka ena vakacegui iko ena nomu lomararawa na tagi. E kaya na i Vola Tabu ni tiko \u201cna siga ni tagi.\u201d (Dauvunau 3:1, 4) Me cava tale, ni sa kena siga sara ga na siga e takali kina e dua na wekada lomani. E kena i rairai ni yaga na tagi me rawa ni dei vinaka tale kina na lomada."}, {"text_idx": "#000033", "text": "E kaya vei keda na i Vola Tabu: \u201cSa voleka ko Jiova vei ira sa ramusu na yalodra; ka sa vakabulai ira sa dasila na lomadra.\u201d (Same 34:18) E sega tale ni dua na ka ena vukei iko mo vosota rawa na nona mate e dua na wekamu voleka, na nomu veiwekani ga kei Jiova. Ena sala cava? Na vakasama yaga kece sa cavuti mai era yavutaki, se ra salasala vata kei na Vosa ni Kalou, na i Vola Tabu. Na nomu muria ena vukei iko mo vosota."}, {"text_idx": "#000034", "text": "Kua ni guilecava tale ga na yaga ni masu. E uqeti keda na i Vola Tabu: \u201cMo biuta vei Jiova na nomui colacola bibi, ena tokoni iko ko koya.\u201d (Same 55:22) Ke sa yaga mo veivosakitaka na nomu lomaleqa kei na dua na nomu i tokani e dau veikauwaitaki, sa na qai wacava na kena yaga mo talaucaka na lomamu vua \u201cna Kalou ni veivakacegui kecega\u201d!\u20142 Korinica 1:3."}, {"text_idx": "#000036", "text": "E nanuma lesu e dua na marama a mate na luvena, na sala a vakaukauwataki rau kina kei watina na masu. E vakamacalataka: \u201cKevaka keirau tiko mai vale ena bogi, me sa qai tuburi keirau mai na rarawa vakaitamera, keirau na dau masu vata sara vakadomoilevu. Ena i matai ni gauna keirau cakava kina e dua na ka ni sa yali o koya\u2014oya ena i matai ni soqoni ni i vavakoso me keirau lakova, kei na i matai ni soqo cokovata me keirau laki tiko kina\u2014sa dua na ka na neirau masulaka me keirau vakaukauwataki. Ni keirau dau yadra cake ena mataka, qai vaka me keirau sa sega ni vosota rawa na levu ni neirau rarawa, keirau sa qai dau masu vei Jiova me vukei keirau. Au sega ni kila se cava na vuna, ia e dau vakaleqai au sara ga keu dau lesu duadua yani e vale. O koya gona ena gauna kece au lesu duadua yani kina, au na dau kerea wale ga vei Jiova me yalovinaka me vakataudeitaka na lomaqu.\u201d E vakabauta na marama yalodina oya ni yaga dina na nona dau masu, ia e dina o koya. O sa na rairai vakadinata tale ga ni sa dau rogoci na nomu cikecike baleta \u2018ni vakacegu ni Kalou e uasivia na ka kecega e kilai rawa e sa dau vakataudeitaka na yalomu kei na lomamu.\u2019\u2014Filipai 4:6, 7; Roma 12:12."}, {"text_idx": "#000042", "text": "Ena sala cava ena vukei iko kina na nomu veiwekani kei Jiova mo vosota rawa na nona mate e dua na wekamu voleka?"}]